En l'aprenentatge i l'ús d'una llengua, l'habitual és que el domini de la comprensió lectora precedeixi el de l'expressió escrita.
Així ho reconeix, per exemple, el British Council quan en els seus exàmens de First Certificate (corresponent al nivell B2) el 40% del percentatge de puntuació de la prova correspon a la comprensió escrita, el 20% a l'expressió escrita, el 20% a la comprensió oral i l'altre 20%, a l'expressió oral.
No ha de sorprendre, doncs, que en l'avaluació de quart d'ESO els resultats de la dimensió de comprensió lectora siguin sempre superiors als de l'expressió escrita, tant en llengua catalana, com en llengua castellana com en llengua estrangera.
En aquest Tast de dades ens fixem en les puntuacions de llengua catalana i llengua castellana.
Si estudiem els resultats obtinguts en les darreres cinc avaluacions de quart d'ESO (2015-2019), s'observa que la puntuació mitjana en comprensió lectora se situa sempre per sobre de la puntuació mitjana global, mentre que la puntuació mitjana en expressió escrita presenta valors inferiors.
Les diferències entre la comprensió lectora i l'expressió escrita es mouen al voltant dels 10 punts, tot i que es constata un lleuger augment de les diferències en els últims anys.
I això passa tant en llengua catalana com en llengua castellana.
Es pot afirmar, per tant, que en acabar l'escolarització obligatòria, l'alumnat de Catalunya mostra un coneixement equiparable d'aquestes dues llengües oficials.
Les diferències de puntuació entre la comprensió lectora i l'expressió escrita són lleugerament inferiors en llengua castellana.
En les proves de quart d'ESO, l'expressió escrita s'avalua amb una redacció, en què es té en compte la competència discursiva i la correcció lingüística.
Fixem-nos en les dades de l'última avaluació, la del curs 2018-2019.
En la competència discursiva, les puntuacions són molt similars en les dues llengües.
La puntuació més elevada correspon a la capacitat d'escriure un text adequat al propòsit comunicatiu, amb el 50.0% de l'alumnat que assoleix la màxima puntuació (4 punts sobre 4) en llengua catalana i el 53.1% que ho fa en llengua castellana.
Per contra, la puntuació més baixa correspon a la capacitat d'escriure un text amb les idees ben relacionades, amb el 22.1% de l'alumnat que assoleix la màxima puntuació en llengua castellana i el 22.3% que ho fa en llengua catalana.
En la correcció lingüística, les puntuacions en morfosintaxi i lèxic són més elevades en llengua castellana, amb diferències que poden superar els 10 punts.
En morfosintaxi, el percentatge d'alumnes que obté la puntuació més alta (4 punts sobre 4) en llengua castellana és del 32.1%,mentre que en llengua catalana és del 21.7%.
El percentatge d'alumnes que fa servir un vocabulari apropiat i variat és del 33.7% (que és el que obté la puntuació màxima) en llengua castellana i del 27.7% en llengua catalana.
Com es va repetint cada any, l'ortografia és l'àmbit que presenta pitjors resultats: només el 12.1% de l'alumnat obté la puntuació màxima en llengua catalana, mentre que el 14.3% ho fa en llengua castellana.
El programa araESCRIC va ser creat el curs 2015-2016 amb l'objectiu de millorar la competència escrita dels alumnes per augmentar-ne la capacitat de comunicació i el rendiment educatiu.
Les eines a l'abast del professorat (majoritàriament d'educació primària) contribuiran ben segur a millorar els resultats de l'expressió escrita dels nois i noies de Catalunya i n'afavoriran l'èxit educatiu.
Font: CSASE, Quaderns d'avaluació.